RÅDETS BESLUTNING af 8. december 1995 om Fællesskabets finansielle deltagelse i visse udgifter, som medlemsstaterne afholder ved gennemførelsen af overvågnings- og kontrolordningerne under den fælles fiskeripolitik (95/523/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Efter artikel 1, stk. 5, i Rådets beslutning 89/631/EØF af 27. november 1989 om Fællesskabets finansielle deltagelse i medlemsstaternes udgifter til at sikre overholdelse af fællesskabsordningen for bevarelse og forvaltning af fiskeressourcerne (4), skal Rådet inden den 30. juni 1995 træffe afgørelse om de bestemmelser for Fællesskabets bidrag, der skal gælde fra den 1. januar 1996;

den fælles fiskeripolitik, der sikrer fiskeressourcernes beståen og således beskæftigelsen i fiskerisektoren, kan kun nå sine mål, hvis dens regler overholdes, og dette kontrolleres effektivt;

disse mål og regler er først og fremmest fastlagt ved Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur (5) og ved Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (6);

medlemsstaterne opfylder en forpligtelse af EF-interesse, når de sikrer, at kontrolordningen under den fælles fiskeripolitik gennemføres;

for nogle medlemsstater står omfanget af kontrolopgaven ikke i forhold til deres budgetmæssige kapacitet og kan i visse tilfælde udgøre en uforholdsmæssig stor byrde;

derfor bør Fællesskabet være med til at dække visse inspektions- og overvågningsudgifter, som en række medlemsstater afholder;

efter artikel 7 i Rådets forordning (EF) nr. 685/95 af 27. marts 1995 om forvaltning af fiskeriindsatsen, for så vidt angår visse fiskerizoner og visse fiskeressourcer i Fællesskabet (7), kan der med henblik på en forbedring af kontrollen ydes Irland en supplerende finansiel støtte fra Fællesskabet, herunder til driftsudgifter, under overholdelse af tilladt fællesskabspraksis og inden for rammerne af de finansielle retningslinjer;

Fællesskabets samlede bidrag bør holdes inden for en rammebevilling på 205 mio. ECU over en periode på fem år (1996-2000); de tilsvarende finansielle midler bør opføres som årlige bevillinger på De Europæiske Fællesskabers almindelige budget;

ethvert bidrag bør være betinget af, at modtagermedlemsstaterne gennemfører kontrol på et tilfredsstillende niveau, og kontrollens effektivitet bør fremgå af den årsrapport, der er nævnt i artikel 35 i forordning (EØF) nr. 2847/93 -

VEDTAGET FØLGENDE BESLUTNING:

Artikel 1

1. Fællesskabet kan på betingelserne i denne beslutning deltage i finansieringen af bestemte udgifter, som medlemsstaterne afholder ved gennemførelsen af den kontrolordning under den fælles fiskeripolitik, der er fastsat i forordning (EØF) nr. 2847/93. De udgifter, der kan godkendes som støtteberettigede, er dem, der afholdes til:

a) erhvervelse eller modernisering af inspektions- og kontroludstyr

b) særlige foranstaltninger, som skal tjene til at forbedre kvaliteten og effektiviteten af overvågningen af fiskeriet og den dertil knyttede virksomhed, og hvis varighed ikke overstiger to år.

De udgifter, der er nævnt i første afsnit, skal bidrage til, at der tilvejebringes overvågningsmidler efter artikel 1, stk. 2, i forordning (EØF) nr. 2847/93.

2. Fællesskabets bidrag gælder de støtteberettigede udgifter, som medlemsstaterne afholder mellem 1. januar 1996 og 31. december 2000.

Ved støtteberettigede udgifter forstås udgifter i forbindelse med juridiske og finansielle forpligtelser, som de kompetente myndigheder indgår i nævnte periode.

3. Fællesskabets finansiering af de aktioner, der er indført ved denne beslutning, dækker en femårsperiode (1996-2000). Den finansielle referenceramme, som den lovgivende myndighed har fastlagt med henblik på gennemførelse af aktioner i henhold til denne beslutning, er på 205 mio. ECU.

Finansieringsoversigten skal revideres hvert år på grundlag af navnlig de bevillinger, som budgetmyndigheden vedtager under den årlige budgetbehandling.

4. Budgetmyndigheden fastlægger de bevillinger, som er til rådighed for det enkelte regnskabsår. Fællesskabets bidrag ydes inden for de bevillinger, som er afsat hertil på Fællesskabets budget.

Artikel 2

1. Det finansielle bidrag, som nævnt i artikel 1, stk. 1, litra a), gælder investeringsudgifter til især erhvervelse eller modernisering af:

- fartøjer, luftfartøjer og køretøjer, som anvendes til overvågning og kontrol af fiskeriaktiviteter

- systemer til sporing og registrering af fiskeriaktiviteter (herunder udstyr, der er installeret om bord på fiskerfartøjer)

- systemer til registrering, forvaltning og meddelelse af oplysninger vedrørende kontrollen, herunder edb-applikationer og -programmel.

De udgifter, der er nævnt i første afsnit er støtteberettigede i det omfang, de faktisk anvendes til iværksættelse af den kontrolordning, der er nævnt i artikel 1.

2. Det finansielle bidrag, som er nævnt i artikel 1, stk. 1, litra b), gælder støtteberettigede udgifter, der skal tjene til at gøre gennemførelsen af den fælles fiskeripolitik mere effektiv, og som afholdes i forbindelse med foranstaltninger og projekter, der ikke har en varighed på over to år, og som har mindst et af følgende formål:

a) gennemførelse af fælles inspektionsprogrammer som nævnt i artikel 2, stk. 4, i forordning (EØF) nr. 2847/93

b) forsøg med og ibrugtagning af nye teknologier til forbedring af overvågningen af fiskeriet og den dertil knyttede virksomhed

c) iværksættelse af særlige kontrolprogrammer, som er udformet på Fællesskabets initiativ og gennemføres af den eller de berørte medlemsstater

d) programmer til datamatisering af behandlingen og udvekslingen af oplysninger, og som er udarbejdet efter fælles aftale mellem flere medlemsstater og eventuelt Kommissionen

e) andre kontrolforanstaltninger, der er af EF-interesse, og som der træffes beslutning om senere.

3. Det finansielle bidrag, der er nævnt i artikel 1, stk. 1, litra b), kan også gælde støtteberettigede udgifter til uddannelse af nationalt kontrolpersonale, navnlig uddannelse i en anden medlemsstat end den, hvor personalet er ansat.

Gennemførelsesbestemmelserne til dette stykke vedtages efter proceduren i artikel 18 i forordning (EØF) nr. 3760/92.

Artikel 3

1. Fællesskabets finansielle bidrag udgør pr. medlemsstat og pr. år mindst 35 % og højst 50 % af de støtteberettigede udgifter.

2. Uanset stk. 1 kan Kommissionen vedtage en højere sats, navnlig for at åbne mulighed for:

- en foranstaltning, der er samordnet mellem medlemsstater og Kommissionen, og som kan forventes at afhjælpe kontrolvanskeligheder, der berører et område af særlig EF-interesse

- forsøg med og ibrugtagning af nye teknologier til forbedring af overvågningen af fiskeriet og den dertil knyttede virksomhed.

Den årlige budgetandel til disse foranstaltninger kan højst udgøre 15 % af budgetbevillingen.

3. Uanset stk. 1 kan Kommissionen vedtage en højere sats, så der med henblik på en forbedring af kontrollen, som omhandlet i artikel 2, stk. 1, ydes Irland en supplerende finansiel støtte fra Fællesskabet, herunder støtte til følgende driftsudgifter:

- vederlag til nationalt overvågnings- og kontrolpersonale i supplerende stillinger, der oprettes efter den 1. januar 1996 som led i et detaljeret inspektions- og kontrolprogram for bestemte fiskerier og zoner for en periode svarende til programmets varighed; efter dette stykke forstås ved »vederlag« det pågældende personales løn samt de befordringsudgifter, der er nødvendige, for at personalet kan udføre sine opgaver, hvorfra er trukket skatter og afgifter ifølge national lovgivning

- udgifter til uddannelse og informering af det nationale kontrolpersonale

- udgifter til kontrol, som overdrages kontrolselskaber

- udgifter til udstyr til det nationale kontrolpersonale

- driftsudgifter i forbindelse med erhvervelse som omhandlet i artikel 2, stk. 1.

Den finansielle støtte til Irland til driftsudgifter kan højst udgøre 3 mio. ECU pr. år.

Artikel 4

1. De medlemsstater, der ønsker et finansielt bidrag, forelægger senest den 15. november 1995 Kommissionen:

a) et femårigt program for den kontrol, som de agter at gennemføre i den i artikel 1, stk. 2, nævnte periode. Kontrolprogrammet skal navnlig omfatte målene for de foreslåede kontrol- og inspektionsforanstaltninger, de planlagte operationelle foranstaltninger og de forventede resultater

b) et program for de årlige udgifter, som de forventer at afholde i den i artikel 1, stk. 2, nævnte periode, og for hvilke de ønsker et finansielt bidrag fra Fællesskabet.

2. Hver medlemsstat forelægger første gang i 1996 og dernæst hvert år Kommissionen en rapport om de fremskridt, der er sket i forhold til det planlagte, og om behovet for justering af kontrolprogrammet. Rapporten udgør et særskilt kapitel i den rapport, som er nævnt i artikel 35 i forordning (EØF) nr. 2847/93.

3. De oplysninger, der er nævnt i stk. 1 og 2, skal gøre det muligt for Kommissionen at føre relevant tilsyn med de udgifter, der afholdes til iværksættelsen af kontrolordningen under den fælles fiskeripolitik.

Artikel 5

1. De medlemsstater, der ønsker et finansielt bidrag fra Fællesskabet til dækning af udgifter som nævnt i artikel 2, forelægger første gang senest den 15. november 1995 og dernæst senest den 30. juni hvert år Kommissionen en støtteansøgning for det følgende år med de oplysninger, der er nævnt i punkt 1 og 2 i bilaget. Ansøgninger, der modtages efter disse datoer, tages kun i betragtning i behørigt begrundede undtagelsestilfælde.

2. Støtteansøgningen udfærdiges inden for de i artikel 4 nævnte programmer.

Artikel 6

På grundlag af medlemsstaternes oplysninger træffer Kommissionen første gang inden den 15. marts 1996 og derefter inden den 31. december hvert år beslutning efter proceduren i artikel 18 i forordning (EØF) nr. 3760/92 om:

- hvorvidt de planlagte udgifter er støtteberettigede

- hvilken sats der skal anvendes for Fællesskabets finansielle bidrag

- hvilke betingelser der eventuelt skal gælde for det finansielle bidrag.

Artikel 7

På begrundet anmodning af en medlemsstat kan Kommissionen yde forskud på Fællesskabets årlige bidrag på indtil 50 %. Forskuddet trækkes fra det endelige beløb for Fællesskabets bidrag til de støtteberettigede, faktisk afholdte udgifter.

Artikel 8

Hvis en medlemsstat beslutter ikke at afholde alle eller en del af de udgifter, som Kommissionen har anset for at være støtteberettigede efter artikel 6, underretter den Kommissionen herom så hurtigt som muligt, og den oplyser, hvilke følger det vil få for dens kontrolprogram.

Artikel 9

1. Medlemsstaterne forelægger deres ansøgninger om udgiftsrefusion senest den 31. maj året efter det, hvor udgifterne blev afholdt.

2. Når ansøgningerne om udgiftsrefusion indgives, sørger medlemsstaterne for at efterprøve og bekræfte, at udgifterne er afholdt ifølge betingelserne i denne beslutning, navnlig punkt 4 i bilaget.

3. Hvis en ansøgning udviser tegn på, at betingelserne i stk. 2 ikke er overholdt, foretager Kommissionen en gennemgribende undersøgelse af det pågældende tilfælde og anmoder medlemsstaten om at fremsætte bemærkninger inden for en bestemt frist. Bekræfter undersøgelsen, at betingelserne ikke er overholdt, fastsætter Kommissionen en relevant frist for medlemsstaten til at opfylde betingelserne. Har medlemsstaten ved fristens udløb ikke efterkommet henstillingen, kan Kommissionen nedsætte, suspendere eller ophæve bidraget på det pågældende interventionsområde.

Artikel 10

Medlemsstaterne giver Kommissionen alle oplysninger, som den anmoder dem om under udøvelsen af de opgaver, som denne beslutning pålægger den.

Medlemsstaterne giver Kommissionen alle oplysninger, der gør det muligt at kontrollere anvendelsen af de overvågnings- og kontrolmidler, som Fællesskabet har ydet finansielt bidrag til i medfør af denne beslutning.

Skønner Kommissionen, at midlerne ikke anvendes til de fastsattte formål og ifølge betingelserne i denne beslutning, underretter den den berørte medlemsstat herom. Denne iværksætter en administrativ undersøgelse, som repræsentanter fra Kommissionen kan deltage i. Medlemsstaten underretter Kommissionen om undersøgelsens udvikling og resultater og forelægger den hurtigst muligt en genpart af den rapport, som er udarbejdet i forbindelse med undersøgelsen, og meddeler de vigtigste forhold, som er lagt til grund for rapportens udarbejdelse.

Artikel 11

Kommissionen foretager kontrol i det omfang, den skønner nødvendigt for at sikre sig, at de betingelser og opgaver, som denne beslutning pålægger medlemsstaterne, er opfyldt, og medlemsstaterne bistår de tjenestemænd, som Kommissionen har udpeget til kontrollen.

Denne artikel gælder med forbehold af artikel 29 i forordning (EØF) nr. 2847/93.

Artikel 12

Denne beslutning er rettet til medlemsstaterne.

Udfærdiget i Bruxelles, den 8. december 1995.

På Rådets vegne

J. BORRELL FONTELLES

Formand

(1) EFT nr. C 186 af 20. 7. 1995, s. 9.

(2) EFT nr. C 287 af 30. 10. 1995.

(3) Udtalelse afgivet den 25. oktober 1995 (endnu ikke offentliggjort i Tidende).

(4) EFT nr. L 364 af 14. 12. 1989, s. 64. Beslutningen er senest ændret ved beslutning 94/207/EF (EFT nr. L 101 af 20. 4. 1994, s. 9).

(5) EFT nr. L 389 af 31. 12. 1992, s. 1.

(6) EFT nr. L 261 af 20. 10. 1993, s. 1. Forordningen er senest ændret ved forordning (EF) nr. 2870/95 (se side 1 i denne udgave af Tidende).

(7) EFT nr. L 71 af 31. 3. 1995, s. 5.

BILAG

1. I den i artikel 5 nævnte støtteansøgning anføres de udgifter, som forventes for de følgende år. Især anføres:

- tidsplanen for de forventede udgifter

- udstyrets tekniske egenskaber og dets pris, den forventede betalingsmåde samt udstyrets kontrolformål inden for programmet

- udstyrets planlagte anvendelse, herunder tidspunktet for ibrugtagning

- arten af og udgifterne til de særlige foranstaltninger, der skal forbedre kvaliteten og effektiviteten af kontrollen med fiskeriet og den dertil knyttede virksomhed, og oplysninger om den forventede varighed.

2. Medlemsstaterne indgiver alle relevante oplysninger, så Kommissionen kan vurdere udgifterne ud fra følgende kriterier:

- de mål, der søges nået i forbindelse med de udgifter, de agter at afholde

- de resultater, der forventes i forbindelse med de udgifter, som skal afholdes

- i tilfælde af udgifter til erhvervelse af fartøjer, luftfartøjer eller køretøjer, det anslåede tidsrum, hvor de vil blive anvendt til fiskeriinspektion og -overvågning

- anvendelsen af det finansielle bidrag, der eventuelt er ydet dem i et tidligere år i medfør af beslutning 89/631/EØF eller nærværende beslutning

- forbedringen af effektiviteten af medlemsstatens fiskerikontrol på havet og på land inden for et program, som nævnt i artikel 4 i den periode, der ligger forud for ansøgningen, og den forbedring, der forventes som følge af de planlagte udgifter.

3. Ved vurderingen af effektiviteten af en medlemsstats kontrol tager Kommissionen især følgende i betragtning:

- forebyggelse, afsløring og forfølgelse af overtrædelser af den fælles fiskeripolitik

- forekomst i den nationale lovgivning og faktisk anvendelse af sanktioner, der står i forhold til overtrædelsens karakter, og som effektivt forebygger senere overtrædelser af samme art

- pålideligheden af de fangsttal, som medlemsstaten meddeler Kommissionen, og medlemsstatens evne til at hindre overskridelse af sine kvoter

- omfanget og effektiviteten af de menneskelige og materielle ressourcer, som medlemsstaten anvender til fiskerikontrollen

- forskelligartetheden af de fiskeriaktiviteter, som udøves i medlemsstatens fiskerizone

- graden af samarbejde med andre medlemsstater og Kommissionen inden for fiskerikontrollen

- hvis det er relevant, medlemsstatens bidrag til fiskerikontrollen i zoner, der henhører under internationale konventioner, som Fællesskabet er kontraherende part i, samt omfanget og effektiviteten af denne kontrol

- medlemsstatens indsats for at kontrollere højsøfiskeri, der udøves af dens fartøjer.

4. Udgiftsrefusion og forskudsbetaling finder kun sted, hvis bestemmelserne i direktiverne om samordning af fremgangsmåderne ved indgåelse af offentlige bygge- og anlægskontrakter og indkøbsaftaler er blevet overholdt, hvilket vil sige, at de behørigt udfyldte spørgeskemaer om offentligt udbud skal indeholde en henvisning til bekendtgørelser om offentligt udbud, der er offentliggjort i De Europæiske Fællesskabers Tidende. Hvis bekendtgørelserne ikke offentliggøres i De Europæiske Fællesskabers Tidende, skal støttemodtageren attestere, at de offentlige kontrakter er blevet indgået i overensstemmelse med EF-bestemmelserne.

Kommissionen kan anmode om enhver oplysning, som den finder nødvendig til bedømmelse af, om EF-forskrifterne om offentligt udbud er blevet overholdt.

Refusionen er betinget af, at der fremlægges bilag i dobbelt eksemplar. Bilagene skal mindst indeholde hovedpunkterne i aftalen mellem medlemsstaten og leverandøren/leverandørerne af serviceydelser samt de tilsvarende betalingsbeviser. For at der kan ydes refusion, skal de enkelte udgifter være anført i en oversigt, der for hver udgift klart angiver udgiftens formål, dens forbindelse med det foreslåede program og nettobeløbet eksklusive moms.